Undirbúningur byggingarinnar hófst árið 2017 með söfnunarátakinu Byggjum von um betra líf á vegum átaksins Á allra vörum sem lauk með söfnunarþætti í samvinnu við RÚV og Sjónvarp Símans . Aðgangur að húsnæði á sanngjörnum kjörum með nauðsynlegri vernd og stuðningi Kvennaathvarfsins getur skipt sköpum um hvernig konum og börnum gengur að byggja nýtt líf , þegar fjölskyldurnar þurfa ekki lengur á neyðarathvarfi að halda . Áfangaheimilið verður því viðbót við núverandi þjónustu neyðarathvarfs Samtaka um Kvennaathvarf , svokallað millistigshúsnæði . Þar munu konur og börn sem flúið hafa ofbeldi í nánu sambandi geta eignast eigið heimili á meðan þær koma aftur undir sig fótunum . Verktaki byggingarinnar er Alverk ehf . Hönnuðir eru Þorleifur Eggertsson hjá Tendra arkitektum , Lota verkfræðistofa , Teiknistofan Storð og Trivium .